b"\n_START_ARTICLE_\nMonestir de Batalha\n_START_SECTION_\nHist\xc3\xb2ria\n_START_PARAGRAPH_\nVa ser constru\xc3\xaft per regraciar la Mare de D\xc3\xa9u la vict\xc3\xb2ria dels portuguesos sobre els castellans a la batalla d'Aljubarrota, l'any 1385, tot complint aix\xc3\xad la promesa del rei Joan I. La batalla va posar el punt final a la crisi de 1383-1385._NEWLINE_La construcci\xc3\xb3 comen\xc3\xa7\xc3\xa0 l'any 1386 i es perllong\xc3\xa0 durant dos segles, acab\xc3\xa0 pels voltant de 1517, al llarg del regnat de set reis diferents. Va caldre el treball de quinze arquitectes (Mestre das Obras da Batalha), tot i que per a set d'ells el t\xc3\xadtol va ser merament honorari. La construcci\xc3\xb3 requer\xc3\xad un enorme esfor\xc3\xa7, amb l'\xc3\xbas d'extraordinaris recursos humans i materials. S'hi van desplegar noves t\xc3\xa8cniques i estils art\xc3\xadstics, alguns d'ells desconeguts a Portugal fins aleshores._NEWLINE_L'obra va ser iniciada l'any 1386 per l'arquitecte portugu\xc3\xa8s Afonso Domingues, qui la va continuar fins a l'any 1402. Va ser l'autor dels pl\xc3\xa0nols i de la major part de les estructures de l'esgl\xc3\xa9sia i el claustre. El seu estil era essencialment g\xc3\xb2tic Rayonnant, tot i que amb influ\xc3\xa8ncies del g\xc3\xb2tic perpendicular angl\xc3\xa8s. Hi ha similituds amb la fa\xc3\xa7ana de York Minster i amb el transsepte de la Catedral de Canterbury._NEWLINE_A Domingues el va succeir David Huguet des de 1402 fins a 1438. Aquest arquitecte, probablement d'origen catal\xc3\xa0, va introduir-hi l'estil g\xc3\xb2tic Flamboyant. A\xc3\xa7\xc3\xb2 \xc3\xa9s pal\xc3\xa8s en la fa\xc3\xa7ana principal, la c\xc3\xbapula de la sala capitular de planta quadrada, la capella del Fundador, l'estructura b\xc3\xa0sica de les Capelles Imperfectes i les naus est i nord del claustre principal. Va aconseguir una al\xc3\xa7ada en la nau de 32,46 m. Alterant les proporcions va fer que en l'interior, la nau semblara encara m\xc3\xa9s estreta. Tamb\xc3\xa9 va completar el transsepte, per\xc3\xb2 mor\xc3\xad abans de concloure les Capelles Imperfectes._NEWLINE_Durant el regnat d'Alfons V de Portugal, l'arquitecte portugu\xc3\xa8s Fern\xc3\xa3o de \xc3\x89vora va continuar-ne la construcci\xc3\xb3 entre 1448 i 1477. Va afegir-hi el Claustre d'Alfons V. Va ser succe\xc3\xaft per l'arquitecte Mateus Fernandes el Vell, en el per\xc3\xadode 1480-1515. Aquest mestre de l'estil manuel\xc3\xad treball\xc3\xa0 al portal de les Capelas Imperfeitas. Junt amb el fam\xc3\xb3s Diogo de Boitaca va realitzar la traceria de les arcades del Claustre Reial. Les obres van continuar-hi al regnat de Joan III de Portugal amb l'addici\xc3\xb3 de la refinada tribuna renaixentista (1532) per Jo\xc3\xa3o de Castillo. La construcci\xc3\xb3 es va aturar quan el rei va decidir invertir tots els esfor\xc3\xa7os en la construcci\xc3\xb3 del Monestir dels Jer\xc3\xb2nims a Lisboa._NEWLINE_El terratr\xc3\xa8mol de 1755 va fer-hi alguns danys, per\xc3\xb2 els desperfectes m\xc3\xa9s greus els van fer les tropes napole\xc3\xb2niques del mariscal Mass\xc3\xa9na, que van saquejar i calar foc al complex els anys 1810 i 1811. Quan els dominics van ser expulsats del monestir, l'any 1834, l'esgl\xc3\xa9sia i el monestir van ser abandonats i deixats en ru\xc3\xafna._NEWLINE_L'any 1840, el rei Ferran II de Portugal va iniciar un programa de restauraci\xc3\xb3 de l'abandonat monestir en runes, salvant aix\xc3\xad aquesta joia de l'arquitectura g\xc3\xb2tica. La restauraci\xc3\xb3 es va estendre fins als primers anys del segle\xc2\xa0xx. El conjunt va ser declarat monument nacional l'any 1907. El 1980 el monestir va ser reconvertit en museu._NEWLINE_El Monestir de Batalha va ser declarat Patrimoni de la Humanitat per la UNESCO l'any 1983.\n_START_SECTION_\nExterior\n_START_PARAGRAPH_\nEl prof\xc3\xbas ornament exterior va ser realitzat en pedra calc\xc3\xa0ria de Porto de M\xc3\xb3s, que ha anat adquirint un to groc ocre amb el pas del temps. Posseeix un estil portugu\xc3\xa8s original, una barreja de g\xc3\xb2tic rayonnant i flamboyant combinat amb punyents elements del g\xc3\xb2tic perpendicular angl\xc3\xa8s, del qual es troben pocs paral\xc2\xb7lelismes a Europa. Com en totes les esgl\xc3\xa9sies de l'orde dominicana, no hi ha campanar._NEWLINE_La fa\xc3\xa7ana oest, enfront de la gran pla\xc3\xa7a amb l'est\xc3\xa0tua eq\xc3\xbcestre del general Nuno Alvares Pereira, est\xc3\xa0 dividida en tres per contraforts i enormes pilastres: la Capella del Fundador (Capela do Fundador), el mur lateral d'un corredor i el projectat portal. A la dreta d'aquesta fa\xc3\xa7ana s'hi troben les Capelles Imperfectes (Capelas Imperfeitas), una estructura octogonal independent afegida al complex._NEWLINE_Al costat est, prop del cor de l'esgl\xc3\xa9sia es troba la sala capitular (Sala do Capitulo). El claustre del rei Joan I voreja l'esgl\xc3\xa9sia i aquesta sala capitular. L'estructura continua vers el claustre del rei Alfons V (Claustro de D. Afonso V). Al costat nord del complex s'hi troba el sepulcre dels Soldats Desgoneguts.\n_START_SECTION_\nPortal\n_START_PARAGRAPH_\nEl portal mostra en l'arquivolta una profusi\xc3\xb3 de 78 est\xc3\xa0tues, dividides en sis files, de reis de l'Antic Testament, \xc3\xa0ngels, profetes i sants, cadascun d'ells sota un baldaqu\xc3\xad. A ambd\xc3\xb3s costats de la porta hi ha (c\xc3\xb2pies de) est\xc3\xa0tues dels ap\xc3\xb2stols, amb un d'ells portant a un dimoni encadenat. El timp\xc3\xa0 mostra a Crist entronitzat, assegut sota un baldaqu\xc3\xad i flaquejat pels Quatre Evangelistes, cadasc\xc3\xba amb el seu atribut personal.\n_START_SECTION_\nNau i cor\n_START_PARAGRAPH_\nL'esgl\xc3\xa9sia \xc3\xa9s llarga i estreta (22m) en proporci\xc3\xb3 amb la seua al\xc3\xa7ada (32.4 m). La nau va ser elevada a la seua actual al\xc3\xa7ada pel segon arquitecte, David Huguet, alterant les proporcions de l'esgl\xc3\xa9sia i donant-li el seu aspecte actual. El seu interior es mostra sobri i descarnat a causa de la completa abs\xc3\xa8ncia d'ornaments i est\xc3\xa0tues a la nau. Les voltes, suportades per pilars compostos, estan tancades per claus de volta ornamentades. La llum penetra a la nau a trav\xc3\xa9s de deu vitralls situats al pis superior i les altes finestres de traceria als murs laterals i el transsepte, aix\xc3\xad com a trav\xc3\xa9s de les dues files de finestres lanciformes del cor. El cor s'est\xc3\xa9n al llarg de dues seccions del transsepte i consisteix en cinc capelles amb la central de m\xc3\xa9s al\xc3\xa7ada._NEWLINE_Probablement Batalha va gaudir dels primers vitralls de Portugal. Aquest art va ser introdu\xc3\xaft a Portugal per artesans alemanys procedents de Franc\xc3\xb2nia i Nuremberg. Les finestres m\xc3\xa9s antigues daten de finals de la d\xc3\xa8cada del 1430. Per\xc3\xb2 les finestres ogivals d'estil manuel\xc3\xad situades al cor daten de les d\xc3\xa8cades del 1520 i del 1530, i van ser realitzades per mestres portuguesos, entre els que cal esmentar Francisco Henriques. Representen escenes de les vides de Jesucrist i Maria: la Visitaci\xc3\xb3, l'Epifania, la Fugida a Egipte i la Resurrecci\xc3\xb3 de Crist._NEWLINE_L'arquitecte Mateus Fernandes i la seua muller estan soterrats sota una llosa de marbre al costat del portal. La tomba del cavaller Martim Gon\xc3\xa7alves de Ma\xc3\xa7ada, qui va salvar la vida del rei a la batalla d'Aljubarrota, s'hi troba prop de la Capella del Fundador.\n_START_SECTION_\nLa Capella del Fundador (Capela do Fundador)\n_START_PARAGRAPH_\nAquesta capella quadrada va ser edificada entre 1426 i 1434 per l'arquitecte Huguet, per ordre del rei Joan I, perqu\xc3\xa8 esdevinguera el primer pante\xc3\xb3 reial de Portugal. Mostra una perfecta s\xc3\xadntesi entre el g\xc3\xb2tic flamboyant i el g\xc3\xb2tic perpendicular angl\xc3\xa8s, que Felipa de Lancaster havia importat de la m\xc3\xa0 d'un grapat d'arquitectes anglesos. La capella consta de tres seccions i un oct\xc3\xb2gon central sostingut per vuit pilars ornamentats que suporten arcs profusament decorats. El sepulcre conjunt de Joan I i la seua muller Felipa de Lancaster es troba sota la volta de l'oct\xc3\xb2gon. Llurs est\xc3\xa0tues jeuen majestuosament abillades, amb les mans unides (expressant les bones relacions entre Portugal i Anglaterra) i amb els caps reposant sobre un coix\xc3\xad, sota uns baldaquins d'elaborat ornament. Damunt d'aquests baldaquins s'hi troben els escuts d'armes de les cases d'Av\xc3\xads i de Lancaster, junt amb l'emblema de l'Orde de la Lligacama. En la llosa que cobreix la tomba hi ha repetits els lemes del rei Por bem (Per b\xc3\xa9) i de la reina Yl me plet (Il me pla\xc3\xaet - Em plau)._NEWLINE_Aquest oct\xc3\xb2gon est\xc3\xa0 envoltat per un corredor amb una complexa volta. Al mur sud, d'esquerra a dreta s'hi troben, disposats en una fila de capelletes, les tombes dels seus quatre fills: el pr\xc3\xadncep Pere, Enric el Navegant (sota un baldaqu\xc3\xad), Joan i Ferran (tamb\xc3\xa9 anomenat l'Infante Santo). Ferran va morir a Fes com a presoner dels moros._NEWLINE_Les tres tombes del mur oest s\xc3\xb3n c\xc3\xb2pies de les originals del rei Alfons V (1433-1481), Joan II (1445-1495) (buida perqu\xc3\xa8 els soldats d'Andr\xc3\xa9 Mass\xc3\xa9na la van profanar i les despulles hi van desapar\xc3\xa8ixer) i el seu fill Alfons (mort d'accident a l'edat de disset anys).\n_START_SECTION_\nCapelles inacabades (Capelas Imperfeitas)\n_START_PARAGRAPH_\nAs Capelas Imperfeitas (Capelles inacabades o imperfectes) romanen com a testimoni del fet que el monestir no va ser mai completament concl\xc3\xb2s. Formen uns estructura octogonal independent adossada al cor de l'esgl\xc3\xa9sia (a trav\xc3\xa9s d'un retrocor) i nom\xc3\xa9s accessible des de l'exterior. Van ser encarregades l'any 1437 pel rei Eduard I com un segon mausoleu reial per a ell mateix i els seus descendents. Per\xc3\xb2 ell i la seua muller, Elionor d'Arag\xc3\xb3, van ser els \xc3\xbanics a ser soterrats ac\xc3\xad. El disseny original, comen\xc3\xa7at per Huguet, va ser alterat pels successius arquitectes, especialment per Mateus Fernandes (qui est\xc3\xa0 soterrat dins de l'esgl\xc3\xa9sia). La rotonda octogonal t\xc3\xa9 set capelles hexagonals radiants. Als cantons de les capelles hi ha les grosses i inacabades columnes que havien de suportar la volta. Aquestes columnes, dissenyades per Diogo de Boitaca, estan decorades amb motius manuelins esculpits en pedra._NEWLINE_El portal t\xc3\xa9 la monumental al\xc3\xa7ada de quinze metres. Originalment es va construir en estil g\xc3\xb2tic, per\xc3\xb2 Mateus Fernandes el va transformar en una obra mestra de l'estil manuel\xc3\xad (concl\xc3\xb2s l'any 1509). Est\xc3\xa0 completament decorat amb sumptuosos i estilitzats motius manuelins semblants a un brodat: esferes armil\xc2\xb7lars, \xc3\xa0ngels alats, cordes, cercles, troncs d'arbres, arcs de secci\xc3\xb3 en tr\xc3\xa8vol, i motius florals. Aquest homenatge del rei Manuel I al seu predecessor Eduard inclou el seu lema Leaut\xc3\xa9 faray tam yaserei (Sempre ser\xc3\xa9 lleial). Aquest lema es repeteix m\xc3\xa9s de dues-centes vegades als arcs, voltes i pilars de les capelles._NEWLINE_La l\xc3\xb2gia renaixentista, afegida al voltant de 1533, probablement es va dissenyar per acollir-hi els m\xc3\xbasics. Va ser obra de l'arquitecte Jo\xc3\xa3o de Castilho.\n_START_SECTION_\nSala Capitular (Sala do Capitulo)\n_START_PARAGRAPH_\nLa Sala Capitular recorda al visitant l'origen militar de la fundaci\xc3\xb3 del monestir: dos sentinelles guarden les tombes de dos soldats desconeguts morts durant la Primera Guerra Mundial._NEWLINE_Aquesta sala quadrada \xc3\xa9s especialment notable per la seua volta d'estrella sense suport central i que abasta un espai de 19 metres quadrats. Aquest era un projecte tan atrevit per a l'\xc3\xa8poca, que l'obra va haver de ser executada per presoners condemnats a mort. Despr\xc3\xa9s de dos intents fracassats, l'obra va ser conclosa. Es diu que, quan es van retirar les darreres bastides. Huguet va passar la nit sota la volta per silenciar els seus cr\xc3\xadtics._NEWLINE_El vitrall renaixentista del mur est data de 1508. Mostra escenes de la Passi\xc3\xb3 i s'ha atribu\xc3\xaft als pintors portuguesos Jo\xc3\xa3o i Francisco Henriques.\n_START_SECTION_\nClaustre del rei Joan I (Claustro Real)\n_START_PARAGRAPH_\nAquest claustre no formava part del projecte original. Es va construir per l'arquitecte Fern\xc3\xa3o de \xc3\x89vora entre 1448 i 1477. El seu sobri aspecte contrasta amb el g\xc3\xb2tic flamboyant de l'esgl\xc3\xa9sia. La decoraci\xc3\xb3 del corredor, esculpida en traceria per Huguet i en estil g\xc3\xb2tic (incloent-hi l\xc3\xb2buls, flors de lis i rosasses), forma una delicada combinaci\xc3\xb3 amb l'estil manuel\xc3\xad dels panells de les arcades, afegits m\xc3\xa9s endavant per Mateus Fernandes. Hi alternen dos diferents dissenys, un amb la creu de l'Orde de Crist, l'altre amb esferes armil\xc2\xb7lars._NEWLINE_Les petites columnes que sostenen aquestes intricades arcades estan decorades amb motius espirals, esferes armil\xc2\xb7lars, flors de lotus, branques amb espines, perles i conquilles i vegetaci\xc3\xb3 ex\xc3\xb2tica.\n_START_SECTION_\nLavabo (Lavat\xc3\xb3rio)\n_START_PARAGRAPH_\nSituat al cant\xc3\xb3 nord-oest del Claustro Real, aquesta obra de Mateus Fernandes \xc3\xa9s d'una bellesa i harmonia dif\xc3\xadcil de descriure. Consisteix en una font amb dues petites piques. El conjunt es banya amb el resplendor daurat que es filtra pels delicats panells de traceria de les arcades que l'envolten.\n_START_SECTION_\nClaustre del rei Alfons V (Claustro de D. Afonso V)\n_START_PARAGRAPH_\nAquest sobri claustre pr\xc3\xb2xim al Claustro Real va ser constru\xc3\xaft en estil g\xc3\xb2tic convencional amb arcs de doble punt. Va ser constru\xc3\xaft en la segona meitat del segle XV per l'arquitecte Fern\xc3\xa3o de \xc3\x89vora. Contrasta amb l'estil manuel\xc3\xad-flamboyant del Claustro Real i \xc3\xa9s una mica m\xc3\xa9s petit que aquest. Les claus de volta porten l'escut d'armes d'Eduard I i Alfons V."